Денят започва | ﻿Йордан Божилов: Европейските общества са уязвими | Части от предаването - 9
Европейските общества са уязвими, каза председателят на Софийски форум за сигурност Йордан Божилов.
Според Божилов е важно да се преосмисли сигурността. "Трябва да се инвестира повече в системите за сигурност, да се използват съвременните средства за анализ", препоръча той.
"ЕС направи много за превенцията. На европейско ниво има координатор по въпросите на радикализацията и тероризма. Много по-добре се обменя информация, по-добре се охраняват границите. Но не може да се постави всеки един човек под наблюдение", обясни Божилов.
По думите му трябва да се подобри координацията между обществото и службите за сигурност.
"Ако ние като общество се опитаме да изградим по-добра координация със службите за сигурност, това ще подобри ситуацията. България като външна граница трябва да преосмисли отношението си към охраната на границата", поясни още председателят на Софийски форум за сигурност.
България е в по-добра ситуация по отношение на сигурността от много европейски държави, но е важно да не си отгледаме радикализация на наша територия, добави Божилов.